Procesul verbal al ședinței din data de 28.01.2016
Ședința a fost condusă de Manager General, Dr. Grasu Alis. 
Au fost distribuite carnetele de instruire la microstaţii pentru asistentii nou angajaţi. 
Dr. Grasu Alis a anunţat că în comitetul director, în urma propunerilor şefilor de substaţii s-a făcut diferenţierea între medicii care lucrează pe maşini de tip C faţă de medicii care lucrează pe ambulanţe de tip AMD astfel: medicii care lucrează pe maşinile de urgenţă vor primi un spor de minim 80%, iar cei care lucrează pe maşinile de consultaţii vor primi maxim 70%.

Dr. Grasu Alis a anunţat că telefoanele angajaţilor care până acum au avut contract pe unitate vor fi preluate de către aceştia pe contracte proprii, abonamentele pentru persoanele care ocupă o funcţie de conducere vor fi plătite în continuare de către unitate.

Dr. Grasu Alis a reiterat obligativitatea personalului privind disciplina în munca din teren, obligativitatea purtării ecusoanelor,  cât şi păstrarea curăţeniei uniformelor. A adus în discuţie colantarea ambulanţelor, verificarea centurilor de siguranţă şi a centurilor tărgilor, controlul truselor şi completarea jurnalelor de bord.

S-a discutat problema autosanitarelor defecte aflate la firmele de service. 

S-au discutat problemele administrative ale microstaţiilor. 

S-a anunţat că s-a incheiat auditul ISO. Responsabil cu managementul calităţii pe unitate (RMC) este dr. Manciu Georgeta.

S-a repetat anunţul că responsabilul cu temele de pregătire profesională la nivel de unitate este dr. Carniciu George.
S-a discutat despre mutarea dispeceratului SABIF în Dispeceratul de Criză construit în acest scop de către Primaria Capitalei. Toţi cei prezenţi au respins această idee, subliniind faptul că SABIF are singurul dispecerat medical specializat din ţară la fel ca şi celelalte agenţii: Poliţie, Jandarmi, ISU şi că integrarea activităţii, în secolul XXI al informatizării, nu presupune colocare in acelaşi spaţiu.
Sindicatele au depus adrese către Conducerea SABIF prin care arată că nu sunt de acord cu această decizie.

La motivaţia Managerului General că ar fi o îmbunătăţire a situaţiei în zilele cu foarte, foarte multe cazuri răspunsul celor prezenţi a fost că doar suplimentarea personalului operativ şi a maşinilor de intervenţie ar duce la o scădere a timpilor de ajungere la cazuri.
Managerul General a făcut apel din nou la întregul personal să respecte protocoalele şi în acelaşi timp codul de etică şi deontologie şi să evite discuţiile neprincipiale atât în relaţiile cu terţi, colegii, cât şi mai ales faţă de pacienţi.
Așa cum s-a convenit pentru ședințele săptămânale, au fost predate Directorului Medical de către fiecare microstație situațiile STEMI, resuscitări și intubări.

În finalul ședinței caietele de control de la microstații au fost vizate de Managerul General. 
